钦定古今图书集成/明伦汇编/官常典/第504卷 > 张思钧
## 钦定古今图书集成/明伦汇编/官常典/第504卷 > 张思钧

按《宋史》本传：“思钧，邢州沙河人。祖中正，汉泽州刺史。
思钧少善击剑挽彊，善博奕，初应募为卒。晋开运间，
迁广锐军使。周广顺初，从聂知遇攻河东，破其众三
千馀。从向训东征，为捉生将，擒小校张万于江猪岭。
又从符彦卿与并人斗代州，留为南北两关巡检。宋
初，补龙卫指挥使。李继勋下辽州，战带甲祠，斩首万”
馀级，追奔至长城，擒其将莫山、鲍淑，掠人骑二百馀。
俄屯潞州，合战二十馀。乾德中，以劳秩迁都虞候。开
宝三年，郭进、田钦祚戍三交，尝从战于石岭关，斩首
万五千馀级。阁门祗候齐延琛、苗昶陷军中，思钧鼓
劲骑突入，夺还。何继筠入晋境，思钧隶麾下，拔南桥
径度。大将之出，必辟为先锋。太平兴国初，屯定州，领
兵援磁窑，战败其众，身中五十创，奋不顾，乃逐贼，薄
军城，夺马及铠甲居多。未几，边人复攻，逆战城下，斩
首万馀级。上嘉之，命赐服带，领河州刺史。雍熙三年，
边人寇河间，刘廷让会战君子馆，命思钧翼从。时天
大寒，弓不得彀，援兵不至，于是败绩，陷。留军中数年，
役役不得还。端拱初，自契丹始逃归，授澄州刺史、知
齐州。思钧以武进素不知民政，仅逾月，即徙濮、郓、滨、
棣州巡检。至道中，改鄜延巡检使。会葺右堡，砦击寇
走之。未几，寇逼保安军，与曹璨往援，进蹑五十馀里，
至木场，寇乃遁去。真宗即位，徙益州钤辖兼绵、汉九
州都巡检使。咸平中，以王钧之乱，出兵保绵州。贼陷
汉州，思钧进攻，克之，斩伪刺史苗进。又与石普败贼
弥牟砦。巴西尉傅翱有善马，思钧求之，翱不与。思钧
平贼心恃功居多，召翱至，责以转饷后期，斩之。上闻
其事，传召付御史台鞫治，罪当斩，特贷之，削籍流封
州。六年，起为左司御率府率、考城监军。车驾幸澶渊，
召诣行在，命李继隆、石保吉同议兵事，赐服御有加。
景德二年，为西京水北都巡检使，俄分司西京。召对
行在，上悯其老，授唐州防御副使，徙郑州。大中祥符
二年，迁左千牛卫将军。四年七月，卒，年八十九。